
Tanítás és szerzetesi fegyelem konfliktusa a gödöllői premontreieknél

Kulcsszavak: szerzetes; premontrei; Gödöllő; tanítórend
A nyugati szerzetességre története során nagy hatással voltak a történelem eseményei. Nem volt ez másképp a magyarországi premontreiekkel sem. A premontrei rend házai a 20. század elejére már több válságon mentek keresztül amellett, hogy a 19. században rájuk bízott tanítórendi és lelkipásztori feladatokat nehezen tudták összeegyeztetni a szerzetesi életformával, a kor liturgikus reformját is meg kellett valósítaniuk és helyi gyakorlatukra alkalmazniuk. Magyarországon ehhez társult a sajátos egyházi légkör és a trianoni döntéssel hontalanná vált szerzetesek kérdése, melyet nemcsak a nyugati rendtársak, de az apostoli vizitátorok is gyakran értetlenül szemléltek. Ezt a komplex örökséget figyelhetjük meg, ha a gödöllői premontreiek kéziratos és nyomtatott emlékeit vizsgáljuk a XX. század első feléből. Kutatásomban egy korábban még nem vizsgált dokumentum, a kelet-európai közösségeknek szánt szabálymódosítási javaslat alapján igyekszem feltárni a gödöllői premontreiek életvitelét, összehasonlítva a központi előírásokkal, így a külföldi rendtársak életével. Dolgozatomban bemutatom a nyugati szerzetesség vázlatos történetét, a premontrei rend kezdeteit és a kortárs egyházi környezetet, így eljutva a gödöllői premontreiek életéig. A kutatás leginkább a szerzetesi életeszmény és az ezzel párhuzamosan vállalt világon feladatok közös megélésének nehézségére akar rávilágítani. Az általános, a történelem és a kor helyzetének bemutatására természetesen a szakirodalom volt legnagyobb segítséggel. A gödöllői premontreiek életének bemutatása azonban leginkább levéltári kutatómunka eredménye. A Gödöllői Premontrei Apátság levéltárában található dokumentumok (kézzel írt jegyzet, évkönyv, liturgikus könyvek) segítségével mutatom be a gödöllői szerzetesek különleges élethelyzetét.



